Imtella' Marzu 31, 2021 Rapport: Keith Demicoli Studio u diversi siti f'Malta bħalissa qed joffru sfond għall-ko-produzzjoni Taljana u Maltija bl-isem ta' 'Separated' taħt id-direzzjoni tat-Taljan, Alessandro Capone. Il-Kummissarju tal-Films Johann Grech irrimarka li minkejja l-pandemija l-industrija tal-films f'Malta baqgħet għaddejja u din hi t-tielet produzzjoni mill-bidu tas-sena. Huwa qal li din il-produzzjoni għandha baġit ta' madwar €1 miljun li se tkun iġġenerata fl-ekonomija tal-pajjiż u fiha hemm jaħdmu madwar 90 persuna. Il-Ministru għat-Turiżmu Clayton Bartolo sostna li l-Gvern se jkompli jsaħħaħ din l-industrija reżiljenti b'titjib fil-programm tal-'cash rebates'. Il-ministru responsabbli mill-films żied li se jsir investiment fl-infrastruttura eżattament f'żewġ 'sound stages' ġodda. Fi Frar li għadda Malta kienet fiċ-ċentru tal-produzzjoni Das Boot li għat-tielet darba rritornat Malta għall-ġbid tas-sensiela ferm segwita madwar id-dinja. Huwa stmat li din il-produzzjoni ħalliet madwar €7 miljun fl-ekonomija ta' pajjiżna.